b'\n_START_ARTICLE_\nErik von Holst\n_START_PARAGRAPH_\nErikas (Johanas) fon Holstas (est. Erik (Johannes) Holst, vok. Erick (Johann) von Holst; 1894\xc2\xa0m. rugpj\xc5\xab\xc4\x8dio 30 d. Vaivaros kaime (dab. Estijos Ryt\xc5\xb3 Viru apskrityje)\xc2\xa0\xe2\x80\x93 1962\xc2\xa0m. gegu\xc5\xbe\xc4\x97s 31 d. Eutine (\xc5\xa0l\xc4\x97zvigo-Hol\xc5\xa1teino \xc5\xbeem\xc4\x97 Vokietijoje)\xc2\xa0\xe2\x80\x93 Estijos ir Vokietijos buriuotojas, vienas i\xc5\xa1 sportinio buriavimo ledrog\xc4\x97mis pradinink\xc5\xb3.\n_START_SECTION_\nBiografija\n_START_PARAGRAPH_\nVaikyst\xc4\x97je su t\xc4\x97vais persik\xc4\x97l\xc4\x97 gyventi \xc4\xaf Estlandijos gubernijos \xc5\xa1iaur\xc4\x97s vakarus, mok\xc4\x97si gimnazijoje Birkenruh kaime (dab. Kaserahu Harju apskrityje) ir ba\xc5\xbenytin\xc4\x97je mokykloje Taline. Sankt Peterburge i\xc5\xa1laik\xc4\x97 brandos atestato egzaminus. Pirmojo pasaulinio karo metais pa\xc5\xa1auktas \xc4\xaf Rusijos imperijos kariuomen\xc4\x99, 1917\xc2\xa0m. Peterhofe baig\xc4\x97 karin\xc4\x99 mokykl\xc4\x85._NEWLINE_Pasibaigus karui, gr\xc4\xaf\xc5\xbeo \xc4\xaf gimt\xc4\x85j\xc4\x85 Estij\xc4\x85 ir \xc4\xafsidarbino Rotermanni bendrov\xc4\x97je. Laisvalaik\xc4\xaf skyr\xc4\x97 buriavimui, \xc5\xa1\xc4\xaf sport\xc4\x85 kultivavo jau nuo 1904\xc2\xa0m. 1906\xc2\xa0m. \xc4\xafstojo \xc4\xaf vietin\xc4\xaf jacht\xc5\xb3 klub\xc4\x85, o 1932\xc2\xa0m. buvo i\xc5\xa1rinktas Estijos jacht-klubo komandoru (vadovu). Kartu su administraciniu darbu vykd\xc4\x97 ir teis\xc4\x97jo funkcijas. Daugkartinis Estijos Respublikos buriavimo \xc4\x8dempionas, dalyvavo 1936\xc2\xa0m. Berlyno olimpiados buriavimo regatoje, kur u\xc5\xbe\xc4\x97m\xc4\x97 septyniolikt\xc4\x85 viet\xc4\x85. Po met\xc5\xb3 Europos pirmenyb\xc4\x97se buvo ketvirtas._NEWLINE_Visgi did\xc5\xbeiausi\xc4\x85 d\xc4\x97mes\xc4\xaf E. fon Holstas skyr\xc4\x97 begimstan\xc4\x8diam buriavimo ledrog\xc4\x97mis sportui. 1925\xc2\xa0m. Berlyne jis i\xc5\xa1leido knyg\xc4\x85 apie ledrogi\xc5\xb3 konstravim\xc4\x85, kuri neprarado aktualumo iki m\xc5\xabs\xc5\xb3 dien\xc5\xb3. Kartu su Vokietijos, Latvijos bei Lietuvos sporto entuziastais 1928\xc2\xa0m. \xc4\xafk\xc5\xabr\xc4\x97 Europos Buriavimo Ledrog\xc4\x97mis S\xc4\x85jung\xc4\x85 (vok. Europ\xc3\xa4ische Eissegel Union) ir buvo i\xc5\xa1rinktas jos sekretoriumi. \xc5\xa0ios organizacijos rengiamose Europos pirmenyb\xc4\x97se 1931\xe2\x80\x9338 m. su jachta Fanal peln\xc4\x97 \xc5\xa1e\xc5\xa1is aukso ir vien\xc4\x85 sidabro medal\xc4\xaf._NEWLINE_Tuo metu \xc5\xbeemyno \xc5\xa1iaurin\xc4\x97je dalyje var\xc5\xbeybose sportininkai naudojo jachtas su 15\xc2\xa0m\xc2\xb2 ir 20\xc2\xa0m\xc2\xb2 bur\xc4\x97mis. Erikas fon Holstas 1932\xc2\xa0m. naujai sukonstravo dviviet\xc4\x99 ledo jacht\xc4\x85\xc2\xa0\xe2\x80\x93 Monotyp-XV, pasi\xc5\xbeym\xc4\x97jusi\xc4\x85 i\xc5\xa1skirtin\xc4\x97mis aerodinamin\xc4\x97mis savyb\xc4\x97mis. Tik su nedideliais pakeitimais pagal i\xc5\xa1likusius br\xc4\x97\xc5\xbeinius \xc5\xa1io tipo burin\xc4\x97s ledrog\xc4\x97s vis dar statomos iki \xc5\xa1iol. 1937\xc2\xa0m. jis paruo\xc5\xa1\xc4\x97 eskizus ir pagamino kiek ma\xc5\xbeesnes, i\xc5\xa1skleid\xc5\xbeian\xc4\x8dias 12\xc2\xa0m\xc2\xb2 buri\xc5\xb3 plot\xc4\x85, ledroges. Pastarasis variantas d\xc4\x97l savo populiarumo v\xc4\x97liau buvo pramintas \xe2\x80\x9eLiaudi\xc5\xa1ku\xe2\x80\x9c arba \xe2\x80\x9eLedo optimistu\xe2\x80\x9c._NEWLINE_1934\xc2\xa0m. E. fon Holstas atvyko \xc4\xaf Klaip\xc4\x97d\xc4\x85 ir apmok\xc4\x97 vietinius jachtininkus lenktyniavimo ledu ypatum\xc5\xb3. D\xc4\x97kingi vietinio Kur\xc5\xa1i\xc5\xb3 jacht\xc5\xb3 klubo sportininkai i\xc5\xa1rinko j\xc4\xaf klubo garb\xc4\x97s nariu. 1936\xc2\xa0m. asmeni\xc5\xa1kai dalyvavo ir konsultavo statant garsi\xc4\x85sias Suomijos burines ledroges HAI._NEWLINE_1939\xc2\xa0m. Erikas fon Holstas su \xc5\xa1eima emigravo \xc4\xaf Vokietij\xc4\x85. 1940\xc2\xa0m. sausio 28 d. persik\xc4\x97l\xc4\x97liai i\xc5\xa1 Latvijos ir Estijos \xc4\xafk\xc5\xabr\xc4\x97 Baltijos buriuotoj\xc5\xb3 klub\xc4\x85 (vok. Baltische Segler Verein \xe2\x80\x93 BSV). 1940\xe2\x80\x931946\xc2\xa0m. ir 1953\xe2\x80\x931962\xc2\xa0m. (t. y. kone iki mirties) \xc5\xa1io klubo komandoru buvo renkamas E. fon Holstas._NEWLINE_Buriavimo entuziast\xc4\x97 buvo ir \xc5\xbemona Karina fon Holst, taip pat pasiekusi nema\xc5\xbeai pergali\xc5\xb3 \xe2\x80\x9eliaudi\xc5\xa1k\xc5\xb3\xe2\x80\x9c ledrogi\xc5\xb3 regatose su 12\xc2\xa0m\xc2\xb2 bure.'